આપણા હિંદુ ધર્મમાં, જૈન ધર્મમાં કર્મવાદનું અપાર મહત્ત્વ છે, જોકે જગતના બીજા તમામ ધર્મો પણ કર્મવાદને તો માને જ છે. જગતના તમામ ધર્મ સ્પષ્ટરૂપે તેમનાં ધર્મશાસ્ત્રોમાં લખે છે કે કોઇએ પણ છળકપટ ન કરવું. પરસ્ત્રી પ્રત્યે ખરાબ નજરે ન જોવું. પરસ્ત્રી સાથે આડા સંબંધ ન રાખવા. તેનું મનોમન ચિંતન પણ કરવું નહીં. ચોરી, જુગાર, લૂંટ, વિશ્વાસઘાત ન કરવા વગેરે વગેરે. જગતના દરેક ધર્મ માને છે કે જે જેવું કરે છે તે તેવું ભોગવે છે. વાત આજે આપણે અહીં કરવાની છે રાગ અને દ્વેષની. રાગ અને દ્વેષ મનુષ્ય યોનિમાં બંધનરૂપ થઇ બીજા અનેક ભવ સુધી તેનાં અપાર કષ્ટ આપે છે. ઝાઝું પિષ્ટિપિંજણ કર્યા સિવાય તે અંગે વિશેષ જોઇએ.